البارح ماتت أصغر فرنسية بفيروس “كورونا” المستجد فباريز، فالوقت اللي الفيروس كيقيس فالأغلبية الناس الكبار واللي عندهوم أمراض مزمنة، جولي كانت حالة استثناء. الأم ديال المراهقة جولي، اللي يالاه كملات 16 لعام، ماصابت على بنتها صبر، وبكات بحرقة عليها، وقالت بسرعة لوكالة النباء الفرنسية AFP “كانت بيخير.. كنا بيخير.. كانت فيها سعلة خفيفة”، بحاليلا مامتيقاش آش وقع لبنتها. وقبل ما تموت جولي، كانت الأم كتحكي بحرقة للصحافة الفرنسية كيفاش بنتها مكان عندها تقريبا والو، قبل ما تكتشف أنها مريضة ب”كورونا”: “بنتي كانت كتكح كحة خفيفة، كانت صحتها مزيانة، حتى لواحد النهار جاها اضطراب تنفسي حاد وعلى غفلة، ماعرفنا باش تبلينا، ديناها للصبيطار وادارت التحاليل، وصدمونا منين قالو لينا بللي فيها الفيروس”. سيمانة وجولي كتكح كحة خفيفة، “السبت بقات كاتكح بالجهد، والاثنين تزاد عليها الحال وولات عندها صعوبة فالتنفس، دينها بسرعة للصبيطار، وقالولينا بللي فيها “كورونا”، كانت صدمة صعيبة”، كتقول امها للصحافة. وغاتدار كَنازة لجولي فمنطقة “كورباي إيسون”، اليوم الجمعة، وغايحضرو ليها غير 10 دالناس. 
جولي أصغر مصابة بفيروس كورونا توفات ففرانسا.. امها للصحافة “كانت عندها كحة خفيفة”